和廬陵士尹八俊投贈韻
作者：程公許
朝代：宋

paragraphs: 白苧裁春衫，京塵可得緇。
一麾江海去，何成復何虧。
馳驅兩輪朱，蕭騷雙鬢絲。
所欣歲功就，千里春臺熙。
素念恥伐檀，煩政戒楚茨。
同心何自來，邂逅得我師。
金華仙去遠，文其不在茲。
諸公競唐體，頹流誰檝維。
命將騷雅壇，幸子無牢辭。
爲我緩節歌，紓我商謳悲。
邊塵塞鄉國，介鱗語侏𠌯。
登樓仲宣賦，遣興子美詩。
懷歸自無計，慘戚將奚爲。
排雲天九重，抒我危苦詞。